runetrust/blame-folketinget-dk huggingface dataset:
Karen Hækkerup (S), 2014-01-30:
Så der er altså både bløde og forebyggende initiativer, men langt, langt flere af dem, som har det sigte, at vi skal sørge for at få folk til at blive bag lås og slå så lang tid som overhovedet muligt. Når det så er sagt, vil jeg gerne sige noget med hensyn til den debat, vi har haft, om, hvad der har hjulpet, hvordan det egentlig står til med vores kriminalitetsindsats i det hele taget, og hvordan det er med politiets ressourcer.
Anni Matthiesen (V), 2018-04-26:
Nej, jeg synes faktisk ikke, at det er rimeligt, at det er lærerne, der skal tage sig af de opgaver, men jeg må også samtidig sige, at så respekterer jeg egentlig, at for ganske kort tid siden indgik vi en aftale med KL om det her, og jeg respekterer også, at man jo faktisk rundtomkring i kommunerne løser de her opgaver på bedste vis.
Pelle Dragsted (EL), 2018-12-13:
Og jeg ved godt, at der har været lavet meget sjov med det her, og det er egentlig ikke for at gøre det, men jeg kan bare ikke lade være med at tænke over, om det kan have haft en påvirkning – altså, når man som minister kommer med den her slags udtalelser, er det jo en slags styresignal, også over for et Finanstilsyn og over for de finansielle myndigheder i det hele taget.
Kristian Bøgsted (DD), 2024-01-25:
Det, vi rent faktisk bare ønsker, er, at man, hvis man vælger at gå den her meget stringente vej og sige, at det er forbudsvejen, man vil gå, i stedet for at understøtte dyrevelfærdsmærket – som vi absolut også støtter, og vi har intet imod det, hvis det er det, forbrugerne vil have, og de vil betale for det, og det er den vej, det går, det er fint – så også er meget åben om, at det kan have nogle andre konsekvenser, eftervirkninger, som man så skal tage med i spillet her.
Rasmus Prehn (S), 2010-04-26:
Men det, vi kan se, er, at der også er mange steder, hvor man spilder gode medarbejderes tid og skatteydernes penge på bare at sidde og fylde ringbind med udbudsmateriale, som så aldrig nogen sinde kommer i brug, fordi der ikke er nogen private aktører, der byder ind.
Torben Hansen (S), 2002-04-23:
Men jeg synes stadig væk, at hr. Søren Gades udtalelse er lidt ildevarslende, lidt bekymrende, for nu er det blevet sagt to gange, at Venstre ingen aktuelle planer har om henholdsvis salg af statsskovene og om byggegrunde i skovene. Jeg kunne også godt på linje med fru Elsebeth Gerner Nielsen tænke mig, at Venstres ordfører her fra talerstolen ville forklare, hvor langt »ingen aktuelle planer« rækker.
Rasmus Prehn (S), 2010-04-16:
Og vi har jo hørt landets indenrigsminister stå her i Folketingssalen den ene gang efter den anden og sige: Hvis vi kan gøre det mere effektivt i landets kommuner, skal vi da gøre det, for vi skal jo ikke bare bruge løs af skatteydernes penge, hvis vi kan få det billigere.
Rosa Lund (EL), 2022-05-06:
Og når vi fremsætter det her lovforslag, er det jo faktisk, fordi vi tror, at man, hvad angår flere af de sager, som vi har set på det sidste, med den gamle offentlighedslov allerede ville kunne være kommet til bunds i det hele, i stedet for at der hele tiden skal laves nye undersøgelseskommissioner.
Kenneth Mikkelsen (V), 2021-05-05:
Modargumentet mod afgifter på e-cigaretter er jo, at e-cigaretter kan være effektive i forbindelse med tobaksafvænning eller rygereduktion, og ved at beskatte nikotinholdige væsker til e-cigaretter kan man risikere, at færre rygere vælger at skifte over til netop e-cigaretter og dermed ikke holder op med at ryge.
Inger Støjberg (V), 2010-07-02:
Man tromler oven i købet 40.000 mennesker sammen, kører dem ind i busser fra Frederikshavn og Brønderslev, og jeg ved snart ikke hvorfra, for at demonstrere imod det her, for så efterfølgende at sige: Nej, vi ved for resten ikke selv, hvad vi vil.
Villy Søvndal (SF), 2002-02-08:
Jeg vil som sagt gerne bidrage til Dansk Folkepartis opklaring med det småskrift, som Venstre udgav sidste år i april, der meget præcist viser, at ambitionsniveauet er skruet ned til en fjerdedel af, hvad det var under den forrige regering, hvor jeg i øvrigt personlig ikke syntes, at det var stort nok.
Bendt Bendtsen (KF), 2002-04-02:
Med lovforslaget her vil konsekvenserne af solvarmepligt, sådan som de blev vurderet ved solvarmelovens vedtagelse, umiddelbart bortfalde, men jeg har dog tiltro til, at bygningsejere fortsat vil etablere solvarmeanlæg, når økonomien taler for det.
Kristian Jensen (V), 2002-03-19:
Jeg vil godt spørge, om hr. Morten Helveg Petersen er klar over, at den pulje jo dækker langt mere end valgfriheden; at den pulje også dækker erstatningshjælp, sådan at man sikrer, at de pensionister, der er tildelt hjemmehjælp, også får den hjælp, de tildeles, og at der i det lovforslag og i den pulje også er frit valg af plejehjem m.v., således at ægtepar ikke skilles ad i deres sidste år, hvis det skulle være sådan, at den ene er kommet på plejehjem.
Thomas Jensen (S), 2017-11-23:
Jeg synes jo helt grundlæggende, at vi skal tilbage på det spor, som vi var på, under den tidligere regering, som jo havde sat nogle ambitiøse ting i søen på det her område, og det har jeg da også en forventning om sker, for efter det kommende folketingsvalg skulle der forhåbentlig være et flertal, der kan bakke op om, at vi kører videre ud ad den linje.
Line Barfod (EL), 2003-04-22:
Jeg vil derfor gerne høre ministeren og de partier, der støtter det her forslag, om det også er det, de ønsker med det forslag, vi behandler her om frit valg, at meningen er, at man skal sikre kvaliteten for børnene ved at flytte dem rundt fra den ene børnehave og vuggestue til den anden i stedet for at sikre, at de enkelte børnehaver og vuggestuer bliver så gode som muligt og bedst muligt sørger for børnene de steder, og at forældrene til børn i børnehaverne og vuggestuerne kan sørge for, at nogle minimumsrettigheder er opfyldt.
Jan Petersen (S), 2004-10-29:
Da Folketinget i 1999 vedtog et yderst velmotiveret indgreb mod stigende ikke bare brug, men også i et vist omfang misbrug af kunde- og konkurrenceklausuler, glimrede de nuværende regeringspartier Venstre og De Konservative ved at stemme imod.
Lene Espersen (KF), 2003-05-05:
Spørgsmålet om skydning af katte vil Det Dyreetiske Råd imidlertid komme nærmere ind på i sin udtalelse, og eventuelle særlige regler herom bør derfor også afvente denne udtalelse. For så vidt angår forslagsstillernes ønske i punkt 3 og 5 om bedre regler om optagning, efterlysning og fremlysning af bortkomne katte, herunder udarbejdelse af en ministeriel vejledning om frivillig øremærkning, vil jeg bemærke, at der allerede eksisterer en velfungerende, frivillig både øremærkning og registrering katte.
Jan E. Jørgensen (V), 2013-06-04:
Så derfor synes jeg da, det er vigtigt, at vi får manet disse eventyr og skrøner, eller hvad vi skal kalde dem, i jorden, og jeg synes ærlig talt, at hr. Simon Emil Ammitzbøll burde være mand nok til at erkende, at ja, der har været nogle fejlskud også fra modstandernes side i denne sag.
Hans Andersen (V), 2003-05-27:
De unge, der bliver indlagt, er generelt mere komplicerede og plejekrævende end tidligere. Det er unge, som tidligere på grund af pladsmangel blev henvist til voksenpsykiatrien. Sønderjyllands Amt er netop også det bedste til at udnytte lægernes ressourcer og inddrage andre faggrupper i arbejdet.
Dorit Myltoft (RV), 1997-12-12:
I Det Radikale Venstre er vi tilfredse med socialministerens tilsagn om, at der i revisionen af pensionsvejledningen vil blive indskærpet over for de myndigheder, der træffer afgørelse om førtidspension, at det er afgørende, at lægekonsulenten alene yder bistand til at udlægge eller forstå indholdet af andre lægers erklæringer, og at lægekonsulenten ikke må og ikke skal træffe afgørelse om f.eks. førtidspension.
Peter Skaarup (DF), 2005-05-19:
Måske er vedkommende, der skal lede den unge ind på det rigtige spor, i virkeligheden ikke i stand til at læse og skrive dansk og kan selvfølgelig heller ikke tage imod mange af de gode råd, som nogle af partierne mener skal gives, fordi personen simpelt hen er uintegreret og ikke er i stand til at følge med.
Tom Behnke (FP), 1999-04-29:
Det sidste, jeg vil sige til forslaget, er, at på linje med alle øvrige ordførere forventer vi ikke i Fremskridtspartiet, at forslaget skal hastebehandles og gennemføres i denne folketingssamling, men at vi i udvalget vil få en seriøs mulighed for en grundig gennemgang af forslaget og alle de facetter, der ligger i det, så vi straks i næste folketingssamling kan genoptage arbejdet med forslaget.
Villy Søvndal (SF), 2002-05-02:
Når man ikke er villig til at lægge en nedre bund, er der ingen som helst sikkerhed, og derfor ender det jo med, at det ikke er fru Aase D. Madsen, som får ret, men alle de gode Venstreborgmestre, jeg citerede korrekt fra JydskeVestkysten før, som får ret: at summen af det her bliver, at de ældre får mindre hjemmehjælp.
Jytte Andersen (S), 1997-12-12:
Jeg må sige, at jeg havde anerkendt, hvis Venstre og De Konservative havde et andet bud, men bare at skrue tiden tilbage til det gamle lovgrundlag, som i hvert fald har vist, at det ikke var tilstrækkeligt til at sikre et godt arbejdsmiljø, det har jeg meget svært ved at anerkende; men samarbejdet mellem arbejdsgiver og arbejdstager og virksomheden som krumtap er vi jo sådan set enige i. Det har i hvert fald vist sig, og det er jo det, der har fungeret i 20 år med hundredtusindvis af mennesker, der er kommet til skade.
Ole Donner (DF), 1998-01-20:
Det er selvfølgelig betryggende, for når de kører den tur, vil de kunne observere, hvis et af husene er revet ned, men ud over det, har de faktisk ikke rigtig kunnet konstatere ret meget. Jeg indrømmer, at systemet er der, og lægfolkene skriver under på, at de har været ude og vurdere disse ejendomme, men jeg tror ikke, man skal lægge så meget i det, som fru Elisabeth Arnold gjorde.
Jeppe Kofod (S), 2000-10-26:
»Folketinget tilslutter sig de grundlæggende målsætninger og strategiske valg i regeringens oplæg, »Danmarks udviklingspolitik, Partnerskab 2000«, og opfordrer regeringen til - at fastholde fattigdomsbekæmpelse som den overordnede målsætning og hensyntagen til miljøet, kønsaspektet samt demokrati og menneskerettighederne som tværgående hensyn i dansk udviklingsbistand, - at arbejde for nye højtprioriterede områder: hiv/aids, forebyggelse af voldelige konflikter samt støtte til børn og unge som en ressource, - at basere programsamarbejdet på gensidigt forpligtende partnerskab og landestrategier, der bygger på landenes nationale politikker for bæredygtig udvikling og styrker civilsamfundet, - at dansk udviklingsbistand samt bistand fra andre partnere koordineres og indpasses i programsamarbejdslandenes prioriteringer, planer og budgetter, - at videreudvikle den aktive multilateralisme gennem stabile bidrag til internationale organisationer og tematiske bidrag til udvalgte områder, - at arbejde for internationale løsninger på udviklingslandenes gældsproblemer, - at Danmark i WTO og EU medvirker til at fremme udviklingslandenes adgang til de internationale markeder, og - at strategiens gennemførsel drøftes løbende med Folketingets Udenrigsudvalg«.
Henriette Kjær (KF), 2001-01-25:
Vi mangler et stærkt amtsligt forhandlingsudvalg, der får lavet nogle ordentlige, gode og holdbare overenskomster, herunder sikrer sig, at der er samspil mellem de mange overenskomster, der kan forekomme på et enkelt sygehus, og som gør, at det kan være svært med en fornuftig planlægning. Der bør også indlægges en form for fleksibilitet, således at hvis en operation trækker ud og man kan se, at den næste operation vil strække sig ud over det tidspunkt, hvor sygeplejersken f.eks. skal have fri, skal det selvfølgelig være muligt inden for et rimeligt interval at holde på sygeplejersken, så operationen kan gennemføres.
Marcus Knuth (V), 2017-12-19:
Til det andet spørgsmål, altså om jeg mener, at andre lande bør gøre som Danmark, vil jeg være ærlig at sige: Hvis svenskerne med de massive, massive integrationsproblemer, som de har, gik ud og sagde, at de også havde brug for et pusterum i forhold til kvoteflygtninge, så ville jeg have fuld forståelse for det.
Peter Skaarup (DF), 2009-03-13:
Men i forhold til det med tidsperioden, altså det, at regeringen ikke ønsker at gå op på 8 uger, så politiet får 8 uger til at aflytte i - og ikke kun 4 uger - siger justitsministeren, at anklagemyndigheden ikke har ment, at der er et behov for den udvidelse.
Troels Ravn (S), 2007-04-26:
Jeg opfatter fru Helle Thorning-Schmidts udtalelser om det muslimske tørklæde som et bidrag til en debat i et ligestillingsperspektiv, og jeg mener også, at den debat er vigtig – i modsætning til, når Dansk Folkeparti og hr. Søren Krarup altså bruger det muslimske tørklæde i en sammenligning med det nazistiske symbol, hagekorset, og dermed er med til at forhåne den store gruppe af muslimer i landet.
Søren Søndergaard (EL), 2001-05-03:
Og hvis bare forbrydelsen, det vil sige anklagen, er tilstrækkelig stor, så må vi jo leve med, at der en gang imellem er nogle, som kommer til at lide under en isolation, også selv om det viser sig, at de er uskyldige. Det er ikke vores holdning, og det er nok en mere principiel forskel, og den vil vi jo nok ikke få afklaret, når rapporten kommer til september.
Brian Mikkelsen (KF), 2018-01-23:
Det har vi bedt et udvalg om at kigge på under den tidligere regering, og det udvalg konkluderede, at baggrunden for udfordringen i landdistrikterne er af ikkefinansiel karakter, og at der ikke er noget som helst i den finansielle lovgivning i dag, der medfører overdreven forsigtighed i forhold til udlån i landdistrikterne.
Pernille Rosenkrantz-Theil (EL), 2002-05-30:
Kl. 9.40 Jeg synes måske, det er en lillebitte smule mærkeligt at stå heroppe og byde en gruppe mennesker velkommen, hvoraf man ved, at havde denne her aftale været indgået med Dansk Folkeparti for et halvt år siden eller for to år siden, havde man haft flertallet, jamen så var der en del af de mennesker, der ikke havde været på listen.
Peter Kofod (DF), 2019-03-28:
Det kræver bare 90 mandater, og derfor kan jeg jo kigge tilbage på hr. Martin Lidegaard og sige, at når vi nu på et eller andet tidspunkt kommer på den anden side af et folketingsvalg, og hvis det nu måtte gå sådan, meget mod forventning, at vælgerne giver rød blok flertal, så kunne man jo godt forestille sig, at nogle af de partier, der så enten skulle være en del af en regering eller udgøre et parlamentarisk grundlag for en regering, jo også huskede den her sag, når man nåede dertil, og forhåbentlig fik større succes med det, end vi andre har haft hidtil.
Jørn Jespersen (SF), 2003-11-06:
, men den kommer ikke, og derfor er det efter vores opfattelse ikke en tilstrækkelig god vedtagelse, der er fremsat. Dertil kommer, at der ganske vist er en bevægelse i Venstres position; hvor man tidligere ville afskaffe landbrugsstøtten over 60-80 år, har man nu indskrænket det til ca. 23 år, men det er bare ikke godt nok for os.
Anders Fogh Rasmussen (V), 2004-02-17:
Hvis jeg skal sammenfatte mine bemærkninger, må det derfor først og fremmest blive ved at takke forslagsstillerne og kvittere for de overvejelser, der ligger bag forslagene. Man kan absolut kun udtrykke anerkendelse over, at der gennem disse forslag udvises en interesse for de spørgsmål, som knytter sig til vores grundlov.
Jørgen Winther (V), 2001-05-07:
Det har vi stemt om tidligere angående 15-års-grænsen, og der kan jeg sige, at dér var der en hel del Venstrefolk, der også stemte nej til denne grænse på 15 år, og jeg kan meddele nu, at Venstres samlede gruppe siger nej til forslaget.
Morten Homann (SF), 2004-04-27:
Jeg tillader mig lige at gøre opmærksom på, at jeg også rejste spørgsmålet om selve fagrækken, hvor jeg undrede mig lidt over, hvorfor man er så, undskyld mig, konservativ i ordets egentligste forstand og holder fast i den oprindelige fagrække, som er kendt fra den gamle uddannelse.
Ole Sohn (SF), 2002-10-23:
For når vi nu nedsætter tilgængelighedsfristen fra 30 år til 20 år, men samtidig opretholder en bestemmelse i loven, som siger, at myndighederne skal tilstræbe at aflevere arkivalierne inden for 30 år, så er det sådan set myndighederne selv, der bestemmer, hvorvidt de er til sinds at overholde 20-års-reglen.
Per Clausen (EL), 2010-12-07:
Det lyder spændende, at lige præcis når vi kommer i den situation, at der i EU på retspolitikkens område og på politiområdet træffes beslutninger ved flertalsafgørelser, og vi altså kommer i den situation, at Danmark på det her område kan påføres politik, som vi ikke er enige i, så vælger SF at sige, at nu må vi droppe retsforbeholdet, for nu betyder retsforbeholdet noget.
Frank Aaen (EL), 2009-03-31:
Her vil jeg også sige tillykke til det gennembrud, der er sket for en regering, der hidtil har sagt, at regeringen bare skal putte penge i bankerne, vi må ikke have indflydelse, men nu er der altså åbnet op for, at der skal følge indflydelse med pengene, og det er dog et lille fremskridt.
Dennis Flydtkjær (DF), 2014-01-17:
Altså, hvis jeg sad derude og var en af dem, der var blevet trynet af SKAT, så ville jeg måske ikke føle mig så tryg ved, at det var SKAT, der kiggede på sine egne beføjelser – SKAT kan nok hurtigt komme frem til, at de gerne vil have så mange beføjelser som muligt.
Rasmus Nordqvist (ALT), 2016-05-13:
Forslagene er en del af vores iværksætterpakke, »Et entreprenant Danmark«, som har til formål at løfte iværksætteriet til nye højder, for det er vores ambition, at det 21. århundrede skal være iværksætternes århundrede, og her tror vi faktisk på, at de to forslag, der behandles i dag, kan spille en rigtig vigtig rolle.
Lisbeth Bech Poulsen (SF), 2015-08-26:
Men vi har for længe siden sagt – det var i vinter – jeg tror faktisk, vi var de første, der sagde det, og det var også en debat her i salen om boligjobordningen, at nu lukkede vi den ned, men vi ville gerne se på at lave en grøn boligjobordning.
Mette Gjerskov (S), 2006-04-26:
Det handler om de mennesker, som har fået afslag på asyl i Danmark og ikke er rejst hjem endnu, og uanset hvordan vi ser på det, er det stadig den danske regerings ansvar, at der bliver taget hånd om de mennesker, som sidder i årevis og rådner op i asylcentrene i Danmark.
Keld Albrechtsen (EL), 2004-05-19:
Jeg har noteret mig, at statsministeren ikke vil udelukke, at han vil rejse de to spørgsmål om tillægsprotokollen og Den Internationale Straffedomstol over for præsident Bush, og så vil jeg bare bede statsministeren besvare det spørgsmål, jeg stillede: Vil han bede udenrigsministeren give en egentlig begrundelse for sit afvisende brev og en forklaring af, hvad den samlede vurdering gik ud på?
Morten Bødskov (S), 2010-09-07:
Regeringen og Dansk Folkeparti har givet store skattelettelser til de allermest velstillede i vores samfund, og de mener, at den vel sagtens mest skæve skattereform nogen sinde er socialt afbalanceret – det kan jeg huske, at vi diskuterede under afslutningsdebatten.
Karsten Lauritzen (V), 2013-03-19:
Vi har selv været med til at skærpe indsatsen og lovgivningen på det område, og det er med vores stemmer, at politiet og anklagemyndigheden har fået adgang til at anvende de redskaber, som regeringen nu ønsker at tage i brug i kampen mod økonomisk kriminalitet, men dengang var de designet til bl.a. indsatsen mod alvorlig personfarlig kriminalitet, terrorisme og andet.
Hans Andersen (V), 2013-10-08:
Forslaget vedrører altså personer, der er fuldtidsforsikrede i en a-kasse, der har fødselsdag i februar, som når folkepensionsalderen i et skudår, gældende fra 2012, og som har arbejdet på fuld tid, altså 37 timer om ugen, i hele den 3-årige optjeningsperiode.
Peter Skaarup (DF), 2000-05-03:
Jeg kan også sige til ministeren, at f.eks. den daværende konservative retsordfører, hr. Bendt Bendtsen, også udlagde teksten sådan, at der nu kunne ske udvisning i sager som voldtægt, brandstiftelse, vold mod tjenestemand og grov vold, og at det kun var helt undtagelsesvis, at det kunne fraviges, men alligevel ser vi faktisk mange sager, ikke bare med hensyn til vold, men også med hensyn til narko, hvor der ikke sker udvisningsdom.
Pernille Vermund (LA), 2024-11-12:
Kønsbalanceloven er, som den er fremsat, ikke alene overflødig, da der i Danmark allerede eksisterer gældende lovgivning på området, den griber også for langt ind i virksomhedernes selvbestemmelse og skaber unødvendige byrder, idet lovforslaget dikterer specifikke processer og måltal og dermed begrænser virksomhedernes frihed til selv at bestemme, hvordan de bedst opnår kønsbalance i deres ledelse.
Marie Krarup (DF), 2013-04-16:
Det er en ganske glimrende måde at gøre det på, men det er rimeligt nok, at det er hele Folketinget, der debatterer, om forsvaret skal indsættes, for selv om man er imod et forsvar, som der er nogle partier der i perioder er, er det jo hele den danske befolkning, der kan være tjenestegørende i forsvaret.
Dennis Flydtkjær (DD), 2024-12-11:
Så jeg vil egentlig høre, om det var det forslag om, at man skulle skære yderligere i antallet af administrative medarbejdere i staten, der gjorde, at vi røg ud af forhandlingerne, om det var forslaget om, at man skulle give en akutpakke til kriminalforsorgen, som jo er presset både med overbelægning og mangel på personale, eller om det var nogle af de andre forslag.
Jeppe Bruus (S), 2016-05-04:
Og det andet er, at lovforslaget efter LO's vurdering ikke udnytter de muligheder, der er for at lovgive om, at en tjenesteyder skal kunne fremvise ansættelseskontrakt, lønsedler m.v. Det ønsker vi sådan set også at få afdækket, altså om det kan gøres bedre, når vi nu kommer i gang med lovbehandlingen i udvalget.
Aki-Matilda Høegh-Dam (SIU), 2020-06-22:
Her synes jeg også, det er vigtigt at pointere, at vi i hvert fald skal have en stærk lovgivning, der gør, at uanset hvor man bor i riget, uanset etnicitet, og uanset hvad der sker, har vi noget, der beskytter befolkningen mod at blive diskrimineret, bl.a. hvad gælder lønniveau eller lønvilkår, eller når vi snakker om, at man skal inddrages.
Pelle Dragsted (EL), 2019-02-19:
Argumentet er så, at det er, fordi det foregår sådan i resten af de finansielle virksomheder, men som Forbrugerombudsmanden også skriver, så lægger man jo ikke de samme tilsyn ned over de her forbrugslånsvirksomheder som over andre finansielle virksomheder, og derfor er der heller ikke nogen grund til, at de så også skal, om jeg så må sige, fritages for det tilsyn, som Forbrugerombudsmanden har i dag.
Christian Friis Bach (RV), 2024-01-24:
Jamen jeg beklager også, at jeg stiller de kritiske spørgsmål, men Liberal Alliance bakkede op om hastebehandlingen, og så må man jo også gå ud fra, at de ordførere, der stiller sig på talerstolen, er bevæbnet til tænderne i forhold til at forsvare, at vi sender soldater i krig.
Colette L. Brix (DF), 2010-10-07:
Så har jeg et andet spørgsmål til hr. Villy Søvndal, og det er: Vil man gøre rede for, hvordan Socialdemokraterne og SF i deres udspil til finanslov for 2011 på side 4 når frem til, at når man lægger alle de her myriader af skatter og afgifter sammen, giver det kun en udgift for erhvervslivet på 1,5 mia. kr.?
Pernille Sams (KF), 2000-11-29:
Derfor vil jeg gerne bede om et helt klart svar fra hr. Frode Sørensen: Vil Socialdemokratiet være med til nogle af de forslag af økonomisk karakter, der er oplistet i de her rapporter, dvs. enten afløftning af moms, dvs. grøn afgift, sådan at det bliver procesvarme i stedet for rumvarme.
Elisabeth Geday (RV), 2006-05-19:
Vi kan frakende en vognmand retten til at transportere dyr, hvis han gentagne gange har overtrådt dyreværnsloven, og vi kan fratage en fødevarevirksomhed dens autorisation, hvis virksomheden ikke inden for 3 måneder fra det tidspunkt, hvor virksomheden starter op, har fået etableret et lovligt egenkontrolprogram.
Charlotte Sahl-Madsen (KF), 2010-04-07:
Så vil jeg lige nævne, at i en tredje lignende ikt-undersøgelse fra det anerkendte analyseinstitut Economist, Intelligence Unit indtog Danmark i 2007 en førsteplads, en femteplads i 2008 og herefter en førsteplads igen i 2009, så vi ligger altså med i toppen.